text: Black Army-drab: Eftersøgt muligvis flygtet til udlandet.
  03 juni 2016 kl. 06.48
  Efterforskningen i sagen om knivdrab i Vejle har endnu ikke ført til anholdelse af den mistænkte mand fra Vejle med afghansk baggrund. Politiet frygter, at manden er flygtet til udlandet.
  Politet er i efterforskningen kommet frem til oplysninger, der peger på, at den mistænkte gerningsmand til knivdrabet i Vejle eventuelt kan være udrejst af Danmark.
  Der er derfor udstedt en international arrestordre på ham, og han er internationalt efterlyst gennem Interpol. Det fremgår af en pressemeddelelse fra Sydøstjyllands Politi.
  Den mistænkte gerningsmand er 26 år gammel og fra Vejle. Han har afghansk baggrund og mistænkt for at føre den kniv, der slog et af Black Armys medlemmer ihjel onsdag.
  Såfremt nogen måtte have informationer, billeder eller lignende af betydning for sagen, så opfordrer Sydøstjyllands Politi til, at man ringer på 114.
  